CMR แรลลี่ยาว! พุ่งต่อ 16% รับอานิสงส์โควิดระบาดหนัก
CMR แรลลี่ยาว! พุ่งต่อ 16% ราคาแตะ 3.76 บาท ด้วยมูลค่าซื้อขาย 433.82 ลบ. รับอานิสงส์โควิดระบาดหนัก ประชาชนแห่จอง “โมเดอร์นา” เพียบ
CMR แรลลี่ยาว! พุ่งต่อ 16% ราคาแตะ 3.76 บาท ด้วยมูลค่าซื้อขาย 433.82 ลบ. รับอานิสงส์โควิดระบาดหนัก ประชาชนแห่จอง “โมเดอร์นา” เพียบ
9 ก.ค. 2564

ผู้สื่อข่าวรายงานว่า วันนี้ 9 ก.ค.64 ราคาหุ้น บริษัท เชียงใหม่รามธุรกิจการแพทย์ จำกัด (มหาชน) หรือ CMR ณ เวลา 11.32 น. อยู่ที่ระดับ 3.76 บาท เพิ่มขึ้น 0.52 บาท หรือ 16.05% โดยทำสูงสุดที่ระดับ 4.02 บาท และทำจุดต่ำสุดที่ 3.34 บาท ด้วยมูลค่าการซื้อขาย 433.82 ล้านบาท

โดยราคาหุ้น CMR ปรับตัวขึ้นต่อเนื่อง คาดได้รับผลดีจากสถานการณ์การแพร่ระบาดไวรัสโควิด-19 ที่ยังไม่ดี หลังจำนวนผู้ติดเชื้อโควิดได้ขึ้นทำนิวไฮต่อเนื่อง โดยวันนี้จำนวนผู้ติดเชื้อโควิดอยู่ที่ราว 9,000 ราย
ขณะที่ก่อนหน้านี้ทางโรงพยาบาลเชียงใหม่ ราม ได้ประกาศเปิดให้ประชาชนสามารถจองวัคซีนทางเลือก และสำหรับผู้ที่มีความประสงค์จองวัคซีนทางเลือกจะต้องออกค่าใช้จ่ายเองและสามารถจองได้ ตั้งแต่วันที่ 5 กรกฎาคม 2564 เวลา 09.00 – 16.00 น. ณ ห้องอาหาร (Food Court) ชั้น 2 เชียงใหม่ ราม เฮทล์เซ็นเตอร์ ซึ่งโรงพยาบาลคาดการณ์ว่าจะได้รับวัคซีนในไตรมาส 4 เดือน ตุลาคม 2564
อย่างไรก็ตาม ประชาชนกว่า 1 พันคน ที่เดินทางมาจองวัคซีนทางเลือกในวันนี้ต้องผิดหวัง เพราะทางโรงพยาบาลฯ แจ้งว่า คิวจองวัคซีนเต็มแล้วตั้งแต่เวลา 06.00 น. ทำให้หลายคนไม่พอใจถึงการจัดระบบการจองวัคซีนในครั้งนี้ เนื่องจากทางโรงพยาบาลเชียงใหม่ราม ประกาศว่าจะเปิดจองในเวลา 09.00 น. แต่คิวกลับเต็มตั้งแต่ก่อนถึงเวลา โดยผู้ที่มาจองวัคซีนและผิดหวัง เรียกร้องให้ทางผู้บริหาของโรงพยาบาลเชียงใหม่ราม ออกมาชี้แจงถึงระบบการจอง และสอบถามถึงจำนวนวัคซีนที่เปิดให้จองในครั้งนี้ ทั้งนี้มีประชาชนมารอแน่นตั้งแต่ 04.30 น. จึงต้องเร่งแจกคิวก่อน เพื่อลดความสุ่มเสี่ยง
ด้านทันตแพทย์ ศิระ ฮั่นตระกูล กรรมการบริหารโรงพยาบาลเชียงใหม่ราม ชี้แจงว่า วัคซีนที่เปิดให้จองหมดแล้ว จึงขอโทษชาวเชียงใหม่ทุกคน ซึ่งทางโรงพยาบาลเองก็ไม่ทราบว่าจะได้วัคซีนมาจำนวนเท่าใด และเมื่อประชาชนมารอกันจำนวนมากตั้งแต่เช้า จึงต้องแจกคิวไปก่อนเพื่อลดความสุ่มเสี่ยง โดยวัคซีนที่เปิดจองมีแค่ 3,000 โดส จึงต้องแจกคิวให้คนที่เดินทางมาก่อนตั้งแต่เวลา 04.30 น.จำนวน 300 คน